als_Latn dik_Latn sag_Latn
Korçë, dhunohet kreu i forumit rinor të PD në Libonik (Burimi: Balkanweb, www.balkanweb.com)
Korçë, dhunohet kreu i forumit rinor të PD në Libonik
KORCË- Një tjetër incident ka ndodhur sot në ditën e zgjedhjeve në qytetin e Korçës. Raportohet se persona të paidentifikuar kanë dhunuar fizikisht kreun e forumit rinor të Partisë Demokratike.
Bëhet me dije se kreu i forumit rinor Armando Cenolli ndodhet në spital, ku po merr ndihmën e nevojshme. Ndërkaq policia ka nisur hetimet për zbardhjen e ngjarjes.
Kandidati i PS-së në Korçë, Ilirjan Pendavini denoncon dhunën e ushtruar ndaj tij nga një simpatizant i PD-së. Në një lidhje telefonike me “News 24”, Pendavini tha se ishte goditur nga simpatizanti i PD-së, jashtë një qendre votimi në qytetin e Korçës.
“Një simpatizant i PD-së po debatonte me disa djem simpatizantë të PS-së. Unë u afrova për t’i ndarë, u thashë nuk duhet të bëni debate para zgjedhjeve dhe ai më goditi. Ishim jashtë qendrës së votimit. Tani jam në komisariat duke bërë denoncimin e duhur”,- deklaroi Pendavini.
Sipas kandidatit të PS-së, përfaqësuesit e PD-së po ushtrojnë dhunë psikologjike ndaj votuesve në qendrat e votimit.
Gjithashtu mesohet se ne Tirane, ka pasur përplasje me armë zjarri në Laprakë, plagosen 2 persona, njëri simpatizant i PS. Pak pas mesnatës në Laprakë janë dëgjuar të shtëna armësh. Mësohet se 2 persona janë plagosur, njëri me armë zjarri ndërsa tjetri me nje thikë. Përplasje ka ndodhur në rrugën ‘Pandi Dardha’ në Laprakë. Nga përplasja me armë ka mbetur i plagosur Arjan Rrahmani, 32 vjeç, simpatizant i PS.
Menjëherë në vendngjarje kanë shkuar forcat e policisë të cilat po punojnë për zbardhjen e ngjarjes. Policia ka shpallur në kërkim 2 persona, ndërsa ka arrestuar disa persona të tjerë të cilët po merren në pyetje.
Në vendngjarje ka shkuar menjëherë deputeti i PS Saimir Tahiri dhe kandidatët Rakip Suli e Pjerin Ndreu. Gjithashtu në vendngjarje ka shkuar edhe ministri i Kulturës Visar Zhiti.
23.06.2013
Burimi: Balkanweb
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn unk als_Latn